क्लॉथ मार्केट को-ऑपरेटिव बैंक के चुनाव 11 को, 39 ने भरे नामांकन
सर हुकमचंद मार्ग स्थित इंदौर क्लाथ मार्केट को-ऑपरेटिव बैंक के चुनाव का आगाज शनिवार काे हो गया। पहले दिन 39 उम्मीदवारों ने नामांकन फाॅर्म जमा किए। कुल 15 संचालकों के निर्वाचन के लिए मतदान 11 मार्च को होगा।
राज्य सहकारिता निर्वाचन प्राधिकारी प्रभात पाराशर ने 15 हजार से अधिक सदस्यों वाली बैंक के चुनाव में पारदर्शिता रखने के आदेश दिए। उन्होंने सहकारिता विभाग इंदौर के सहायक आयुक्त सुरेश सांवले को निर्वाचन अधिकारी नियुक्त किया है। शनिवार को एक सामान्य महिला पद के लिए चार, एक अनुसूचित जाति पद के लिए दो एवं 13 सामान्य पदों के लिए 33 नामांकन पत्र सहित 39 नामांकन पत्र जमा हुए। सांवले के मुताबिक रविवार को नामांकन पत्रों की जांच होगी। सोमवार को नाम वापसी के बाद उम्मीदवारों की अंतिम सूची प्रकाशित होगी। निर्वाचन प्रक्रिया कलेक्टोरेट में हो रही है। मतदान 11 मार्च को देवी अहिल्या शिशु विहार को-एजुकेशनल सीनियर सेकंडरी स्कूल छत्रीबाग में सुबह 9 से शाम 4 बजे तक होगा। इसके बाद मतगणना होगी और देर रात तक परिणाम घोषित हो जाएंगे।
प्रचार अभियान तेज
नामांकन के साथ ही अब प्रचार अभियान भी तेज हो गया है। चुनाव में वर्तमान संचालक मंडल के कई सदस्य चुनाव में पुन: भाग्य आजमा रहे हंै। रविवार को नामांकन पत्रों की जांच के बाद सोमवार को उम्मीदवारों की अंतिम सूची का प्रकाशन होगा। इसके बाद प्रचार अभियान और तेज हो जाएगा। सभी उम्मीदवार पैनल के साथ सदस्यों से मिलेंगे और वोट देने की अपील करेंगे।
hin_Deva hin_Deva hin_Deva hin_Deva hin_Deva